Saefa en Solidariteit bereik geskiedkundige skikking - Solidariteit WêreldSolidariteit Wêreld
Tuis › Mediaverklarings › Saefa en Solidariteit bereik geskiedkundige skikking
Saefa en Solidariteit bereik geskiedkundige skikking
Solidariteit het vandag aangekondig dat hy 'n geskiedkundige ooreenkoms met die Suid-Afrikaanse vereniging vir ingenieurs en smelterye, Saefa (South African Engineers and Founders Association), gesluit het. Dit volg nadat Solidariteit en Saefa die eerste skikking in bykans 'n dekade binne die Bedingingsraad vir Metaal- en Ingenieursbedrywe (MEIBC) bereik het.
"Hoewel dit jammer is dat die onderskeie werkgewersorganisasies mekaar nie kon vind oor die inhoud van een oorkoepelende ooreenkoms nie, is ons steeds uiters gelukkig oor die ooreenkoms wat met Saefa bereik is," verduidelik Willie Venter, adjunkhoofsekretaris vir die metaal- en ingenieursbedryf by Solidariteit. "Ons is deur omstandighede genoodsaak om apart met werkgewers te begin onderhandel, en gegewe die huidige ekonomiese toestande is hierdie ooreenkoms baie billik en bevredigend."
Volgens die skikking word daar vir alle graderings 'n jaarlikse verhoging van 6% op die minimum loonskaal toegestaan vir die volgende drie jaar, tot en met 2024. Verder word alle ander bestaande voorwaardes en voordele behou.
"Ons is verheug dat so baie werkers in hierdie bedryf, wat nou al jare lank sonder enige verhogings moes gaan, nou verseker is van 'n goeie verhoging vir die volgende paar jaar," verduidelik Venter.
Solidariteit verwelkom ook die onderneming van Saefa dat verdere onderhandelinge ook daartoe kan lei dat die bestek van die ooreenkoms na ander afdelings in die maatskappye uitgebrei word.
"Daar word tans nog onderhandel, maar ons sien uit na die moontlikheid om ook afdelings soos administratiewe personeel, en dus nie net tegniese, produksie- en operasionele velde nie, later by hierdie ooreenkoms in te sluit," sê Venter.
Solidariteit voer verder aan dat hoewel daar nog nie 'n ooreenkoms met ander werkgewersorganisasies bereik is nie, die bedryf en die ekonomie nie grootskaalse stakings kan hanteer nie.
"Ons is tans nog nie in 'n dispuut met ander werkgewersorganisasies gewikkel nie. Ons onderhandel nog en ons wil nog gesels met werkgewers om 'n ooreenkoms te bereik. Derhalwe neem ons die verantwoordelike besluit en tree dienooreenkomstig ons mandaat van ons lede op wanneer ons verduidelik dat ons dit nie tans oorweeg om aan stakings in die bedryf deel te neem nie," sluit Venter af.